
AMANDA CINELLI

Lånt brud

Oversatt av Mona Berge

Miniserie: Bryllup på gresk


En arv som krever lidenskap, eller i alle fall en kone og et bryllup. Mildt sagt en utfordring for de greske milliardærene vi møter i denne nye miniserien Bryllup på gresk. Dette er del en.

 

Amanda Cinelli vokste opp i en stor irsk-italiensk familie utenfor Dublin. Etter å ha prøvd seg på et par forskjellige karriereveier, landet hun til slutt på forfatter etter å ha vunnet en skrivekonkurranse med sin første roman. Siden hun har tre små døtre hjemme bruker hun stort sett dagene på å kjøre og hente på skolen, bytte bleier og skrive romantikk. Hun føler seg utrolig heldig som får jobbe med å skrive bøker!


Til Sarah

Den beste vennen man kan tenke seg


1

Eros Theodorou løftet ouzoglasset og skålte mot nattehimmelen over Athen. Moren sto ved siden av ham med et forpint uttrykk og stirret ut i luften.

«Jeg trodde ikke du kom til å spille rollen som sørgende enke.» Han satte glasset irritert ned på det brede rekkverket.

«Jeg er kanskje ikke enken hans juridisk sett, men jeg elsket ham.» Arista sukket og så opp på ham med et besluttsomt glimt i de lysegrå øynene. «Jeg var hos ham helt til slutt.»

Tanken på at moren hans hadde pleid denne mannen, var nok til å få Eros til å se rødt. Arista Theodorou var kjent for to ting; som juridisk rådgiver for den globale eliten, og det katastrofale på og av-forholdet med Zeus Mytikas.

«Han visste hvordan han skulle manipulere deg.» Eros bannet lavt da det gamle sinnet vellet opp – hatet og avskyen han hadde lært seg å holde skjult.

«Du kom ikke til minnestunden», sa Arista misbilligende.

Den gamle mannen hadde krevd at kisten skulle bringes tilbake til hjemlandet. Det hadde virket som om hele byen hadde sørget over det mektige bybarnet.

«Jeg kunne like gjerne ha gått på sirkus.»

«Han var faren din.» Hun rørte ved armen hans. Det var ikke ofte hun viste følelser, så han tillot seg å nyte det et øyeblikk før han skjøv hånden hennes bort.

«Nei. Det var han ikke.»

Benektelsen ble hengende i luften mellom dem som en utfordring. Som forventet protesterte hun ikke, bare så ned. Det var lenge siden Eros hadde forstått at man måtte fortjene å kalle seg far. Blodet som knyttet ham til Zeus, var bare det. En genetisk forbindelse som ikke kunne fjernes uansett hvor mye penger eller makt han hadde.

«Hvorfor er du her?» spurte han.

«Vi er travelt opptatt begge to, og vi befinner oss sjelden i den samme byen samtidig  … Jeg tenkte vi kunne spise middag sammen … Snakke.»

«Sannheten.» Eros himlet med øynene og avskydde den høflige tonen. Arista hadde alltid skjulte motiver.

«Greit. Det er noen viktige ting vi må diskutere.»

«Vær rask. Jeg har en date om en halvtime.»

«Selvfølgelig har du det. Du snakker om at han levde et utsvevende liv, og likevel …»

«Hvis du avslutter den setningen, kan du finne veien ut selv», advarte Eros.

«Jeg traff et ømt punkt, skjønner jeg.»

«Jeg respekterer faktisk kvinnene jeg møter, i motsetning til din elskede Zeus. De er fullstendig klar over at jeg ikke har for vane å inngå langvarige forhold, så det blir ingen misforståelser eller anklager. Det kalles kommunikasjon. Du bør prøve det.»

«Er du virkelig så arrogant at du tror du ikke har knust noen hjerter bare fordi du har sagt at de ikke skal gi deg det?» Arista snøftet og tok opp en tynn, svart mappe fra skuldervesken.

«Hva er dette?»

«Zeusʼ testamente.»

Eros kjente at blodet begynte å koke mens han stirret på mappen. «Tuller du med meg?» Han lente seg mot rekkverket og lo bittert. «Etter at han prøvde å ødelegge forretningene mine, etter truslene og påminnelsen om at jeg ikke ville overta imperiet hans  …»

Vantroen kjempet med sinnet mens han så utover byen. Fra toppleiligheten hadde han utsikt helt til Akropolis. Moren satte seg ned ved siden av ham. Det mørkeblonde håret var et trekk han hadde arvet fra henne, og det var han glad for. Det skilte ham fra den mørkhårede Mytikas-familien. Men de dypblå øynene var en permanent påminnelse om mannen som hadde bidratt til at han ble til.

Eros satte seg og la bena på bordet. «Ombestemte han seg og overlot alt til meg og ingenting til de andre løsungene?»

Arista stivnet. Hun var ikke den eneste kvinnen som hadde fått et barn utenfor ekteskap med en av verdens rikeste menn.

«Det er ikke så enkelt.» Hun ristet på hodet. «Det er betingelser …»

«Se deg rundt.» Han slo ut med armen mot luksusleiligheten han eide i byens finansdistrikt. «Hvorfor skulle jeg overta det giftige imperiet hans når jeg har skapt mitt eget? Jeg behøver ikke å godta noen betingelser.»

Zeus hadde tre sønner som han hadde valgt å anerkjenne. Ansiktet til Xander dukket opp i hodet til Eros, men han skjøv det vekk. Den svikefulle halvbroren hans hadde tydelig vist hvem han var lojal mot da han tok etternavnet til Zeus og steppet inn i rollen som den fortapte sønn.

Nysio Bacchetti var den yngste av halvbrødrene. Han var et reservert medlem av et av de eldste dynastiene i Italia, og ingen visste at Zeus var faren hans.

«Denne betingelsen … gjelder den oss alle tre? Hva har de andre sagt?»

Arista ristet på hodet. «Italieneren svarte ikke på telefonene mine. Han vil ikke risikere at forbindelsen blir kjent. Men Xander har lenge visst hva som sto på spill hvis Zeus endret mening, nemlig hans status som hovedaksjonær og fungerende direktør.»

Han tok fra henne mappen og leste avsnittene som var merket av. Han følte morens nervøse blikk på seg.

Den første som blir værende i et gyldig ekteskap i ett år, arver alt.

Ekteskap? Han hadde snudd ryggen til de gammeldagse verdiene og stålkontrollen til Zeus, men han måtte innrømme at å prøve å tvinge på dem ekteskap fra graven, var imponerende.

«Vet Xander om dette?»

«Ja, og han har allerede forlovet seg. Ingen kunngjøring i avisen, ikke noe forlovelsesselskap. Alt har blitt holdt skjult.»

«Veldig beleilig», mumlet Eros med blikket festet på dokumentet. Det gjorde det klart at av de tre sønnene Zeus hadde fått utenfor ekteskap, ville den som giftet seg først og oppfylte vilkårene, arve alt. Eros lente seg tilbake i stolen og stirret ut i luften.

«Han oppfører seg allerede som om han har vunnet, Eros. Det siste styremøtet ble dominert av planene hans om nedskjæringer. Han gjorde det klart at stillingen min i selskapet kom til å bli rammet av det.»

Eros så på moren. «Dette fører ikke til noe. Du vet at jeg aldri vil gifte meg.»

«Ikke engang for å trosse Xander? Jeg er nødt til å beholde kontrollen i Mytikas, og den eneste måten å gjøre det på, er at sønnen min sitter ved roret. Vær så snill, Eros.»

Eros visste godt at den bedende tonen bare var skuespill. Til tross for at hun var en mektig kvinne, spilte hun ofte skuespill for å få det som hun ville. Hun kunne love noen gull og grønne skoger, men trekke tilbake alt når hun hadde fått det hun ville ha.

Gjennom hele livet hadde han sett hvordan hun manipulerte den ene mannen som hadde elsket henne. Og det var ikke Zeus. Stefaren hans var en stolt mann som bare ønsket seg et enkelt familieliv. Han hadde dødd mens han ventet på at hun skulle forandre seg. En gang i tiden hadde Eros ventet på det også.

Han så opp på den stjerneklare himmelen og prøvde å samle tankene. Han hadde til slutt klart å overvinne stammingen som hadde plaget ham gjennom barndommen. Den hadde gjort ham overfølsom for øyeblikk som kunne utløse et tilbakefall. Han trakk pusten dypt før han snakket igjen – for sikkerhets skyld.

«Hva vil du at jeg skal gjøre? Brase inn i kirken og protestere? Det kan du gjøre selv.»

«Jeg kan ikke risikere stillingen min, det vet du godt. Hvis vi vil forhindre dette ekteskapet, er det ikke bare vielsen vi må sette en stopper for.»

«Aha, jeg skjønner. Du trenger ikke bare hjelpen min. Du trenger ryktet mitt.»

«Jeg vil at forloveden hans skal bli fullstendig uegnet som brud. Det gir meg i det minste tid til å bestride testamentet. Hvis du ikke er villig til å oppfylle vilkåret selv.»

«Jeg må innrømme at tanken på å ødelegge planene til Xander er fristende», sa Eros og strøk seg tankefullt over haken.

«Vil du gjøre det eller ikke?» glefset Arista. Det var slutt på tålmodigheten hennes. «Jeg vil at broren din skal få svi for at han bedro deg. Jeg vil ikke at han skal vinne.»

Eros ble sint igjen. Hun hadde aldri forsøkt å forsvare ham. Hun hadde fulgt elskerens minste vink, mens Eros hadde gått ut i verden og skapt sitt eget forretningsimperium basert på raseri og bitterhet.

Han klarte å legge bånd på seg, reiste seg og grep hendene hennes. Håpet lyste i øynene hennes. Hun trodde han var svak som Zeus, men nå inviterte hun en sulten ulv inn i hønsehuset.

«Ta det med ro. Jeg skal stoppe bryllupet.»

«Vil du det?» utbrøt hun glad. «Og bruden?»

«Anse det som ordnet.» Han fortrakk ikke en mine. «Bare konsentrer deg om å bestride testamentet, så gjør jeg resten.»

«Denne avtalen må være hemmelig», sa hun innstendig. «Hvis jeg lykkes, beholder jeg huset i Hamptons og plassen i styret, men alt det andre går til deg.»

«Selvfølgelig», sa han glatt. «Har jeg noen gang gitt deg grunn til å mistro meg?»

Hun smilte fornøyd og nippet til ouzoglasset.

Det var først da hun hadde gått og Eros var alene, at han tillot seg et lite smil. Han søkte på telefonen etter navnet moren hadde gitt ham før hun gikk. Brorens forlovede.

Han hadde ofte tenkt på hva han kom til å gjøre hvis han fikk sjansen til å hevne seg på de som hadde gjort ham urett. Men han hadde aldri tenkt over at andre kunne bli dratt med i dragsuget. Han skulle reise til New York og ødelegge planene til broren og sikre arven. Det kom ikke til å bli noen slåsskamp om Mytikas Holdings. Han skulle ødelegge alt, dele det opp og selge det bit for bit.

Han så på bildet på telefonen igjen. Storebroren hadde valgt en vakker brud. Han lurte på om denne skjønnheten ante noe om den verdenen hun var på vei inn i. Selv om hun ikke gjorde det, kunne han ikke tillate seg å få dårlig samvittighet. Det var ikke hans feil at broren hadde skjøvet en uskyldig person inn i kryssilden.

I denne familien gjaldt ordspråket om at alt var tillatt i krig og kjærlighet.

«Hva holder du på med?»

Priya Davidson Khan skvatt i stolen da bestevenninnen snakket til henne fra døråpningen. I befippelsen feide hun en bunke dokumenter ned på gulvet.

«Det var et par ting jeg måtte ordne.»

«På en søndag?» Aria kom inn i rommet og stoppet foran henne. «Har du ikke noe viktigere å gjøre?»

«Penger sover aldri», mumlet Priya mens hun plukket opp papirene. Etter enda en søvnløs natt hadde hun kommet inn på det tomme kontoret for å roe nervene med å dobbeltsjekke regnskapet til selskapet hun snart skulle eie. Nå gjaldt det bare å overleve de neste timene …

«Legg fra deg papirene.»

Priya så opp på venninnen, som var kledd i en nydelig pudderrosa kjole og hadde en lang, hvit klespose over armen. BRUD, sto det på posen.

«Hvis du hadde tenkt å rømme fra et bryllup igjen, kunne du ha valgt noe litt mer glamorøst.» Aria smilte vennlig.

Priya svelget hardt. Igjen. Aria sa det ikke for å være slem. De hadde ofte tullet med den katastrofale første forlovelsen hennes og skandalen som oppsto da hun forsvant få timer før vielsen. Men det var en stund siden, og hun hadde trodd at hun hadde frigjort seg fra forventningene og maktspillet. Hun skjøv vekk følelsen av gru, reiste seg opp og tørket de svette hendene på den svarte dressbuksen.

«Hva er klokken?»

«Litt over to.» Arias uttrykk ble mildere. «Er du helt sikker på at du vil gjennomføre dette? Med … ham?»

Priya tenkte på mannen Aria henviste til. Selvfølgelig var hun ikke sikker, men hun sa det ikke høyt. Xander Mytikas hadde vært et valg hun tok i siste liten, en avtale forhandlet frem av onkelen hennes for at familien skulle unngå konkurs. Hvordan skulle hun ellers ha funnet en midlertidig ektemann som var villig til å gå med på en slik avtale uten å kreve en masse penger?

Hun hadde møtt den mektige finansmannen noen ganger i løpet av uken, og han hadde sine egne grunner for å gifte seg. Det passet henne utmerket. Det fantes ikke snev av tiltrekning mellom dem, ingen risiko for at det skulle oppstå komplikasjoner. Så hvorfor fikk hun denne kvelende følelsen hver gang hun tenkte på det?

Det var kanskje avisartikkelen han hadde bestilt som skulle kunngjøre ekteskapet. Ønsket hans om et offentlig ekteskap hadde kommet som et sjokk. Hvem ville inngå et sosietetsekteskap etter å ha gått offentlig ut og erklært at hun ville være singel resten av livet? Hun så for seg overskriftene som ville komme. Alle kom til å si at hun ville klatre på den sosiale rangstigen. Men det var greit så lenge ingen visste sannheten.

«Hjelp meg med kjolen», sa Priya og tok klesposen. Hun dro ned glidelåsen og tok ut den hvite kjolen som var valgt ut av stylisten som hadde ansvaret for tilstelningen. Det var sånn hun tenkte på det, eller hadde tenkt på det, inntil dette øyeblikket. En tilstelning som var merket av i kalenderen. Men nå som hun sto med brudekjolen i hendene, fikk hun panikk. Isdronningfasaden som hun var kjent for, var i ferd med å slå sprekker.

Da venninnen hadde hjulpet henne på med kjolen, sa Priya: «Kan du gå ned og si at jeg er forsinket? Jeg trenger et øyeblikk for meg selv.»

Aria nikket og gikk ut, og Priya pustet ut. Hun så seg rundt på det som hadde vært kontoret til faren, Arun Davidson Khan. Hovedkvarteret til Davidson Khan Financial var alt som var igjen etter det som en gang i tiden hadde vært et internasjonalt imperium. Bygningen var historisk, og hun hadde alltid elsket de storslagne rommene og utsikten til Hudson-elven.

Da hun var barn, hadde hun pleid å legge hendene mot de kjølige glassrutene og lyttet til summingen fra byen for å stenge ute de kaotiske tankene. Hun gjorde det samme nå, men visste at hun ikke hadde tid til å stå der.

Hun stålsatte seg for å ta det første skrittet tilbake til noe hun hadde brukt sju år på å komme seg unna.

New York-sosieteten var brutal på sitt beste, men for en arving som hadde forkastet den offentlig … Hun kom aldri til å få fred igjen.

Hun hadde vokst opp i eliten på Long Island, og hun husket godt hvordan hun hadde planlagt eventyrbryllupet sitt sammen med venner. Med et silkeskjerf til slør og roser stjålet fra morens hage, lot hun som om hun var en sosietetsbrud, akkurat som moren hennes hadde vært.

Men det viste seg at moren hennes var langt fra perfekt, og kjærligheten hennes sto og falt med om Priya gjorde som hun fikk beskjed om og fulgte reglene som ble forventet av ei overklassejente.

I sju år hadde hun forsøkt å være bare seg selv. Men når hun giftet seg, ville hun bli milliardær.

Hun knep øynene hardt igjen og prøvde å puste dypt inn, men det var som om hun hadde et stramt bånd rundt brystet.

Den private heisen ga fra seg et pling, og hun gikk inn. Døren åpnet seg igjen i den rette etasjen. En bredskuldret mann i mørk dress stilte seg i veien for henne. Hun ble stående og stirre som hypnotisert inn i to dypblå øyne. Ansiktet var firskårent med markerte kinnben – slik som vanligvis var reservert for modeller.

En stund klarte hun ikke å gjøre noe annet enn å stirre. Skjønnhet var sjelden et ord som ble brukt for å beskrive menn, men det var ingen andre ord som passet til et slikt ansikt. Det mørkeblonde håret var gredd tilbake fra pannen og samlet i en knute, men hun så at det ville rekke ham til skuldrene hvis han lot det falle løst. Det perfekte tredagersskjegget fikk ham til å se litt farlig ut, og det sto i kontrast til smilet hans.

«Du må være bruden.» Stemmen hans var dyp og hadde et snev av aksent.

Priyas hjerte dunket raskt, og hun svelget hardt. Hun var plutselig blitt veldig tørr i munnen. Hun måtte ta seg sammen. Hun var bruden, og hun var sent ute til bryllupet sitt.

«Var det den hvite kjolen som avslørte meg?» spurte hun spydig.

«Jeg tror det var den overveldende auraen av forventning», svarte han like spydig.

Et smilehull kom til syne i kinnet hans, men hun overså det og så ned på adgangskortet han holdt. Det kortet ble bare gitt til sikkerhetsvakter og sjåfører.

«Jeg har ikke bestilt en bil.» Hun rynket pannen. Hun hadde ikke tenkt på det engang. «Xander tenker nå på alt også.»

Det glimtet til i øynene hans, men smilet var intakt hele tiden. Han åpnet døren som førte ut til gaten bak bygningen, og snudde seg. «Trenger du hjelp med kjolen?»

«Nei, takk», sa hun kort. Hun visste egentlig ikke hvorfor den uskyldige bemerkningen vippet henne av pinnen. Han var flott, men hun hadde møtt mange flotte menn i løpet av de årene hun jobbet utenlands. Hun hadde egentlig aldri vært tiltrukket av noen av dem, men hun hadde lagt merke til dem.

Nå skulle hun gifte seg med en av de mektigste mennene i New York, og så ble hun distrahert av noen upassende tanker om sjåføren.

De kom ut i den grå høstdagen. Det hang et lett yr i luften. Hun ble plutselig glad for at de brede skuldrene hans skjulte henne for nysgjerrige blikk fra forbipasserende. Hun prøvde å gli elegant inn i baksetet på den sølvgrå limousinen som ventet utenfor, men i stedet deiset hun inn og holdt på å tippe over. Hvordan kvinner klarte å bevege seg i disse idiotiske kreasjonene, fattet hun ikke. Hadde det vært opp til henne, hadde hun tatt på seg noe langt enklere og mer funksjonelt.

Sjåføren bøyde seg og arrangerte silkestoffet pent rundt føttene hennes. Da han rettet seg opp og lukket døren, kunne hun endelig trekke pusten. Hva i all verden gikk det av henne?

Hun hadde kanskje ingen romantiske følelser for brudgommen, men hun hadde lovet at hun skulle spille rollen som den perfekte bruden. Det betydde å opprettholde en fasade som lykkelig gift par det neste året. Selv hadde hun ikke bruk for en så lang tidsperiode, men Xander hadde insistert på det. Det måtte ikke bli noen skandale, ingen anklager om et pro forma-ekteskap. Det måtte se ekte ut.

Tolv måneder var en liten pris å betale for å få tilgang til arven. Selv om hun avskydde det, hadde hun vokst opp som en del av denne verdenen. Hun hadde ingen problemer med å late som om hun var en lykkelig brud. Det skulle hun fint klare …

Hun lente seg tilbake og lukket øynene. Motoren startet – og plutselig ble døren på den andre siden åpnet og lukket før bilen begynte å kjøre.

«Champagne?»

Hun slo opp øynene og hoppet i setet.

«Hvem kjører?» buste det ut av henne.

«Sjåføren, selvfølgelig.»

Priya ble sittende og måpe mens han trykket på en knapp. To avkjølte glass og en flaske dyr champagne kom til syne.

«Du … du lurte meg.» Hun rettet seg opp i setet og skjønte til sin store gru at hun hadde blitt så distrahert at hun hadde gått uten å varsle sikkerhetsvakten.

«Jeg sa ikke at jeg var sjåføren din.» Nå så det ut som om han lo av henne. Han syntes visst dette var veldig morsomt.

«Hvem er du, og hvorfor er du her?»

«Jeg er her for å snakke med deg, så klart.» Han skjenket champagne i glassene. «Jeg har hørt at jeg ligner en fallen engel. Kanskje jeg er din i dag.»

Hun ignorerte glasset han holdt frem. «Det er ikke noe svar.» Hun fant frem telefonen fra den lille vesken, og skulte på ham. «Du har ti sekunder på deg til å fortelle meg hvem du er, og hva du gjør her. Ellers ringer jeg politiet.»

«Hva skal du si til dem, Priya?» sa han silkemykt. Den eksotiske aksenten hans lot til å kjærtegne hver stavelse idet de passerte leppene hans. «Hva slags forferdelige ting tror du jeg kommer til å gjøre med deg?»

Hun fikk gåsehud. Hvem i all verden var denne mannen, og hvorfor lød alt han sa som noe en elsker ville ha sagt? Det gikk et grøss gjennom henne.

«Slapp av. Du er ikke i fare.» Uten å ta blikket fra henne, trykket han på en annen knapp, slik at skilleveggen mellom dem og førersetet ble senket. Priya pustet lettet ut da hun så det vennlige ansiktet til mannen som hadde kjørt henne rundt i byen mange ganger de siste ukene. Han så litt skyldbevisst ut da han løftet hånden til en hilsen og hevet skilleveggen igjen.

«Har du bestukket sjåføren min?» spurte hun.

«Jeg vil ikke bruke det ordet. Det er et stygt ord.» Han la armen over seteryggen og så på henne over kanten av glasset. «Jeg vil heller kalle det et fordelaktig insentiv.»

«Hvem er du?» spurte hun igjen og prøvde å lyde skarp og bestemt, men sommerfuglene flagret i magen.

«Har han ikke fortalt om meg?» Han lot som om han ble fornærmet og smattet med tungen. «Broren min har visst skjult mer for deg enn det egentlige motivet sitt. Du er heldig som har meg.»

Broren hans. Priya måpte forbløffet. Når man var en del av sosieteten i New York, var det umulig å ikke vite noe om brudgommens mektige far og skandalene og ryktene som svirret om ham, men at denne mannen var broren til Xander, var nesten ikke til å tro. De var så ulike som det gikk an å bli. Xander var mørk og tynn, denne mannen hadde mørkt blondt hår, gyllen hud og brede skuldre. Skjortekragen var åpen. Han oste av sensualitet og vitalitet, og hun måtte tvinge seg til å se bort og minne seg selv på hva som sto på spill.

Hun visste at Xander hadde skjulte motiver, men hun hadde forsikret seg om at ektepakten var vanntett. Hun hadde lest hele dokumentet, og arrangementet var krystallklart. Alt var under kontroll.

«Du er tydeligvis her for å avsløre noe, så sett i gang. Jeg er sent ute.» Hun foldet hendene i fanget og så kjølig på ham.

«Elsker du ham?»

«Det … det har ikke du noe med», stotret hun og klarte så vidt å tøyle irritasjonen. Det virket ikke som om han hadde fått det svaret han ville ha, for han rynket pannen og tok en slurk champagne.

«Jeg har sett ektepakten. Timeplanen er fastsatt. Middager ute, sosiale tilstelninger. Du er visst ivrig etter å forbedre ryktet ditt nå som du er tilbake i sosieteten.»

«Du kjenner ikke meg», sa Priya sammenbitt.

«Jeg kjenner deg godt nok.» Han tømte glasset. «Jeg vet at et avslørende bilde med meg er nok til at broren min vraker deg og avtalen dere har inngått.»

Priya svelget hardt. Hvordan våget han å komme med en sånn trussel? «Hva i all verden får du ut av å ødelegge dette bryllupet på en så dramatisk måte?»

«Jeg er ikke bare her for å ødelegge bryllupet.» Han bøyde seg frem og smilte listig. «Jeg er her for å ødelegge deg.»

